
Nr.27/254/20 noiembrie 2003
R A P O R T

asupra propunerii legislative pentru modificarea Legii nr.147/2000 privind reducerile acordate pensionarilor pentru transportul intern

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea Legii nr.147/2000 privind reducerile acordate pensionarilor pentru transportul intern, trimisă comisiei cu adresa nr.225 din 26 mai 2003.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Proiectul de lege face parte din categoria legilor ordinare, conform prevederilor constituţionale, şi are ca obiect de reglementare modificarea articolului 1 din Legea nr.147/2000 privind reducerile acordate pensionarilor pentru transportul intern.
Comisia propune Plenului aprobarea propunerii legislative pentru ca pensionarii să beneficieze de reducerea de 50% a costului celor 6 călătorii şi la trenurile accelerate şi totodată să poată opta pentru oricare din variantele de transport: feroviar, auto sau naval.

La dezbaterea acestei propuneri legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l deputat Gheorghe Dinu, iniţiatorul propunerii legislative.
La lucrările comisiei au fost prezenţi 19 deputaţi, din totalul de 21 membri ai comisiei.

Prezentul raport a fost adoptat cu majoritate din voturile celor prezenţi.

În urma dezbaterii propunerii legislative în şedinţa din 18 noiembrie 2003, Comisia propune, admiterea acesteia cu modificări.
I. Amendamente admise

În urma dezbaterii, Comisia propune adoptarea proiectului de lege cu următoarele amendamente:

	Nr. crt.
	Text iniţial
	Text propus de comisie

(autorul amendamentului)
	Motivarea

propunerii amendamentelor

	0
	1
	2
	3

	1
	Titlul legii

Lege pentru modificarea Legii nr.147/2000 privind reducerile acordate pensionarilor pentru transportul intern


	Se propune reformularea titlului legii după cum urmează:

“Lege pentru modificarea art.1 din Legea nr.147/2000 privind reducerile acordate pensionarilor pentru transportul intern”

Autor: deputat Smaranda Dobrescu


	Pentru respectarea normelor de tehnică legislativă

	2
	Art.I. - Legea nr.147/2000 privind reducerile acordate pensionarilor pentru transportul intern, publicată în Monitorul Oficial al României, Partea 1, nr.354 din 28 iulie 2000, se modifică după cum urmează:
	Se propune modificarea preambulului Art.I după cum urmează:

“Art.I. – Articolul 1 din Legea nr.147/2000 privind reducerile acordate pensionarilor pentru transportul intern, publicată în Monitorul Oficial al României, Partea 1, nr.354 din 28 iulie 2000, se modifică şi va avea următorul cuprins:
Autor: deputat Smaranda Dobrescu
	Pentru respectarea normelor de tehnică legislativă

	1
	2
	3

	3
	1. - Alineatul (1) al articolului 1 va avea următorul cuprins:

"(1) Pensionarii din sistemul asigurărilor sociale de stat, din sistemul de pensii şi asigurări sociale pentru agricultori, precum şi pensionarii din celelalte sisteme proprii de asigurări sociale beneficiază anual de 6 călătorii simple cu reducere de 50% din tariful stabilit pentru călătoriile pe calea ferată cu trenuri de persoane sau accelerate clasa a II-a, cu mijloace auto sau cu navele de călători clasa a II-a, la transportul intern în comun." 
2. - Alineatul (2) al articolului 1 se abrogă, iar alineatul (3) devine alineatul (2).

3. - Alineatul (4) al articolului 1 devine alineat (3) şi va avea următorul cuprins:
"(3) De facilităţile prevăzute la alineatul (1) nu beneficiază pensionarii care au dreptul la călătorii gratuite, concomitent, pe calea ferată, cu mijloace auto sau navale, stabilite în baza altor prevederi legale."


	Se propune reformularea textelor punctelor 1, 2 şi 3 după cum urmează:

“Art.1. - (1) Pensionarii din sistemul public de pensii, precum şi pensionarii din celelalte sisteme proprii de asigurări sociale beneficiază anual de un total de 6 călătorii simple cu reducere de 50% din tariful stabilit pentru călătoriile pe calea ferată cu trenuri de persoane sau accelerate clasa a II-a, cu mijloace auto sau cu navele de călători clasa a II-a, la transportul intern în comun, între localităţi.

(2) Călătoriile simple pentru pensionari, cu reducere de 50% din tariful stabilit pentru trenul de persoane sau accelerat clasa a II-a sau pentru mijloacele de transport intern, auto sau naval, vor fi asigurate atât de unităţile cu capital de stat, cât şi de societăţile comerciale cu capital privat.

(3) De facilitatea prevăzută la alin.(1) nu
beneficiază pensionarii care au dreptul la călătorii gratuite, stabilite în baza altor prevederi legale."

Autor: deputat Smaranda Dobrescu
	 Întrucât trenurile personale de lung parcurs au fost desfiinţate, a fost necesară modificarea legii, în sensul că pensionarii pot folosi cele 6 călătorii şi la trenurile accelerate şi totodată pot opta pentru unul din mijloacele de transport: feroviar, auto sau naval.


Comisia a propus aprobarea iniţiativei legislative în forma prezentată în prezentul raport, cu 13 voturi pentru şi 2 abţineri.
VICEPREŞEDINTE,


SECRETAR,

Dumitru BUZATU


Ion MÎNZÎNĂ
Întocmit, 

Consilier Elena ANGHEL

